খালেদা জিয়াকে কারাগারে রেখেই নির্বাচনের পথে এগুচ্ছে দেশ। ডিসেম্বরের আগেই একাদশ জাতীয় সংসদ নির্বাচন অনুষ্ঠান করতে চায় ক্ষমতাসীনরা। দুর্নীতির মামলায় দণ্ডের পর অন্যান্য মামলায় গ্রেফতার দেখানো এবং সামনে আরও মামলার রায় থাকায় বিএনপি চেয়ারপারসন খালেদা জিয়ার জামিন প্রক্রিয়া বিলম্বিত হতে পারে। বিএনপিকে চলমান অগোছালো অবস্থায় রেখে ডিসেম্বরের আগেই নির্বাচনের পরিকল্পনা সরকারের হাতে। তবে সুনির্দিষ্ট কোনো দিন-তারিখ এখনো ঠিক হয়নি। আওয়ামী লীগ তার জাতীয় ও আন্তর্জাতিক মিত্রদের সিগন্যাল পেলেই ডিসেম্বরের আগে নির্বাচন অনুষ্ঠানের দিকে যাবে। আওয়ামী লীগের নীতিনির্ধারণী পর্যায়ের বেশ কয়েকজন কেন্দ্রীয় নেতার সঙ্গে আলাপকালে বর্তমান রাজনৈতিক প্রেক্ষাপটে আগামী জাতীয় নির্বাচন নিয়ে এমন আভাস পাওয়া গেছে।